EIROPAS KOMISIJA Briselē, 22.9.2016 JOIN(2016) 45 final 2016/0299(NLE) Kopīgs priekšlikums PADOMES LĒMUMS par to, lai Eiropas Savienības vārdā parakstītu un provizoriski piemērotu Sadarbības nolīgumu par partnerību un attīstību starp Eiropas Savienību un tās dalībvalstīm, no vienas puses, un Afganistānas Islāma Republiku, no otras puses





PASKAIDROJUMA RAKSTS 1.PRIEKŠLIKUMA KONTEKSTS Padome 2011. gada 10. novembrī pieņēma lēmumu, ar kuru pilnvaroja Eiropas Komisiju risināt sarunas par Sadarbības nolīgumu par partnerību un attīstību (CAPD) starp Eiropas Savienību un Afganistānas Islāma Republiku. Sarunas tika noslēgtas 2015. gada 29. aprīlī pēc 4. sarunu kārtas, kas notika Briselē. CAPD tika parafēts 2015. gada 2. jūlijā Kabulā. AP un Komisija 2016. gada 13. janvārī iesniedza Padomei kopīgu priekšlikumu Padomes lēmumiem par to, lai parakstītu un noslēgtu CAPD kā vienošanos starp Eiropas Savienību un Afganistānu (“tikai ES”). Kaut arī Āzijas un Okeānijas jautājumu darba grupas (COASI) dalībvalstis piekrīt šim nolīgumam pēc būtības, tās vienprātīgi pauda atbalstu “jaukta” nolīguma provizoriskai piemērošanai. Pastāvīgo pārstāvju komiteja (COREPER) oficiāli apstiprināja šo nostāju 2016. gada 7. septembrī un uzdeva Komisijai un Augstajai pārstāvei attiecīgi pārskatīt priekšlikumus, lai ņemtu vērā to, ka nolīgums ir jaukta veida un tam noteikta provizoriska piemērošana. Izmaiņas CAPD, padarot to par “jauktu” nolīgumu, kā arī jaunu noteikumu par provizorisku piemērošanu iekļaušana tajā pēc tam ir pārrunāta ar Afganistānu, un par to ir panākta vienošanās. CAPD būs pirmās līgumattiecības starp Savienību un Afganistānu, apliecinot ES iesaistīšanos Afganistānas turpmākajā attīstībā “pārveides desmitgadē” (2014–2024). Tas ir tiesiskais regulējums intensīvajai ES un Afganistānas sadarbībai, kas attīstīta kopš 2001. gada un formulēta spēkā esošajā ES stratēģijā attiecībā uz Afganistānu 2014.–2016. gadam, kuru Padome pieņēma 2014. gada jūnijā, kā arī daudzgadu indikatīvajā programmā 2014.–2020. gadam attīstības sadarbības instrumenta ietvaros. CAPD veidos pamatu ES un Afganistānas attiecībām turpmākajiem desmit gadiem, un to varētu automātiski pagarināt uz 5 gadu periodiem. CAPD atspoguļo principus un nosacījumus, uz kuriem būs balstītas ES un Afganistānas turpmākās partnerattiecības (I un II sadaļa). Tas ietver svarīgāko elementu klauzulas par cilvēktiesībām un ieroču neizplatīšanu. CAPD paredzētas arī sadarbības iespējas daudzās jomās, tostarp attīstības (III sadaļa), tirdzniecības un ieguldījumu (IV sadaļa), kā arī taisnīguma un tiesiskuma jomā (V sadaļa). Pēdējā minētā sadaļa ietver ne tikai visaptverošas klauzulas par cīņu pret organizēto noziedzību, nelikumīgi iegūtu līdzekļu legalizāciju un narkotiku apkarošanu, bet arī par sadarbību migrācijas jomā, un tajā ietverta skaidra atsauce uz atpakaļuzņemšanas nolīguma noslēgšanu. CAPD ietver arī nodaļas par vairākām konkrētām nozaru sadarbības jomām (VI sadaļa), šādi apstiprinot, ka CAPD mērķis ir sadarbība. 2.JURIDISKAIS PAMATS, SUBSIDIARITĀTE UN PROPORCIONALITĀTE Juridiskais pamats Saskaņā ar iedibināto judikatūru juridiskā pamata izvēle ir jāpamato ar objektīvu informāciju, ko tiesa var pārbaudīt, tostarp ar šā tiesību akta mērķi un saturu. Šā nolīguma mērķis, kā aprakstīts 2. pantā “Būtība un darbības joma”, ir izveidot starp Pusēm partnerību, kuras pamatā ir vairāku pīlāru pieeja un kuras mērķis ir stiprināt dialogu un sadarbību. Šis nolīgums attiecas uz politisko sadarbību (II sadaļa), attīstības sadarbību (III sadaļa), sadarbību tirdzniecības un ieguldījumu jautājumos (IV sadaļa), sadarbību tieslietu un iekšlietu jomā (V sadaļa), nozaru sadarbību (VI sadaļa) un reģionālo sadarbību (VII sadaļa). Turklāt nolīgumā ir ietverti noteikumi par institucionālo struktūru (VIII sadaļa) un nobeiguma noteikumi (IX sadaļa). Nolīguma mērķa un satura detalizēta analīze liecina, ka daži nolīguma noteikumi attiecas uz kopējo ārpolitiku un drošības politiku, bet daži citi elementi attiecas uz tirdzniecības politikas darbības jomu, kā arī Eiropas Savienības attīstības sadarbības politiku. Analīze arī liecina, ka nevienu no šiem elementiem nevar uzskatīt par papildinošu jebkuram no iepriekš minētajiem elementiem un nevienu no trīs minētajiem elementiem nevar skaidri identificēt kā galveno sastāvdaļu. Tāpēc priekšlikums būtu jābalsta uz vairākiem juridiskiem pamatiem, proti, LES 37. pantu un LESD 207. un 209. pantu. Juridiskā būtība No juridiskā viedokļa CAPD darbības jomas analīze liecina, ka Līgumi piešķir pilnvaras ES rīkoties visās jomās, uz kurām attiecas CAPD darbības joma. Pamatojoties uz šo juridisko analīzi, AP un Komisija sākotnēji ierosināja parakstīt un noslēgt nolīguma projektu kā “tikai ES” nolīgumu. No politiskā viedokļa AP un Komisija uzskatīja, ka ievērojami īsākā un daudz paredzamākā ratifikācijas procedūra, kas vajadzīga, lai CAPD stātos spēkā kā “tikai ES” nolīgums, atbilst Savienības interesēm rīkoties ātri šajā Afganistānas pārejas procesa izšķirošajā posmā. CAPD ātra stāšanās spēkā varētu liecināt par Savienības pilnīgu atbalstu Afganistānas veiksmīgam pārejas procesam. Tomēr, kā minēts iepriekš, dalībvalstis Padomē (COASI darba grupas 2016. gada 13. janvāra un 20. jūlija sanāksmē un COREPER 2016. gada 7. septembra sanāksmē) vienprātīgi lūdza Komisiju un AP padarīt nolīgumu par jaukta tipa nolīgumu un piemērot to provizoriski. Ņemot vērā šo nostāju un lai izvairītos no ilgstošiem kavējumiem nolīguma ratifikācijas procesā, Komisija un AP pieņēma lēmumu pielāgot nolīgumu un savu priekšlikumu par parakstīšanu attiecīgi papildināt ar priekšlikumu par daļēju provizorisku piemērošanu, lai atspoguļotu nolīguma jaukto būtību un provizorisku piemērošanu. Tādēļ pievienotajā projektā ierosināts parakstīt nolīgumu kā jauktu nolīgumu. Tas ietver arī vairāku tādu noteikumu provizorisku piemērošanu, kurus būtu lietderīgi provizoriski piemērot starp ES un Afganistānu, kamēr nav stājies spēkā nolīgums. Citi juridiskie apsvērumi Ar nolīgumu izveido institucionālo struktūru, ko veido Apvienotā komiteja (skatīt VIII sadaļas 49. pantu “Institucionālā struktūra”). Apvienotā komiteja var izveidot īpašas komitejas vai darba grupas, kas tai palīdzētu uzdevumu izpildē. 54. pants “Saistību izpilde” ievieš arī strīdu izšķiršanas procedūru, kas izmantojama gadījumos, kad kāda no Pusēm nepildītu savus saistības saskaņā ar nolīgumu.

Šis nolīgums sākumposmā ir spēkā desmit gadus kopš tā stāšanās spēkā. To automātiski pagarinās uz secīgiem piecu gadu periodiem, ja vien vismaz sešus mēnešus pirms tā darbības termiņa beigām viena no Pusēm rakstiski nepaziņo otrai pusei par savu nodomu to nepagarināt. Līgumu var izbeigt, paziņojot par to sešus mēnešus iepriekš. 3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Padome tika informēta visos sarunu posmos. Ar to notikušas regulāras konsultācijas attiecīgajā Āzijas jautājumu darba grupā. Arī Eiropas Parlaments tika pilnībā informēts visā sarunu procesā, un Savienības Augstā pārstāve ārlietās un drošības politikas jautājumos (“Augstā pārstāve”) Eiropas Parlamenta priekšsēdētājam nosūtīja parafētā nolīguma kopiju 2015. gada 20. jūlijā. Augstā pārstāve un Komisija uzskata, ka mērķi, ko Padome bija izvirzījusi sarunu norādēs, ir sasniegti un nolīguma projektu var iesniegt parakstīšanai un provizoriskai piemērošanai. 2016/0299 (NLE) Kopīgs priekšlikums PADOMES LĒMUMS par to, lai Eiropas Savienības vārdā parakstītu un provizoriski piemērotu Sadarbības nolīgumu par partnerību un attīstību starp Eiropas Savienību un tās dalībvalstīm, no vienas puses, un Afganistānas Islāma Republiku, no otras puses

EIROPAS SAVIENĪBAS PADOME, ņemot vērā Līgumu par Eiropas Savienību un jo īpaši tā 37. pantu, ņemot vērā Līgumu par Eiropas Savienības darbību, jo īpaši tā 207. un 209. pantu saistībā ar 218. panta 5. punktu un 218. panta 8. punkta otro daļu, ņemot vērā Eiropas Komisijas un Savienības Augstās pārstāves ārlietās un drošības politikas jautājumos kopīgo priekšlikumu, tā kā: 1.Padome 2011. gada novembrī pilnvaroja Komisiju un Savienības Augsto pārstāvi ārlietās un drošības politikas jautājumos sākt sarunas ar Afganistānas Islāma Republiku par Sadarbības nolīgumu par partnerību un attīstību. 2.Sarunas par Sadarbības nolīgumu ir bijušas veiksmīgas, un nolīgums tika parafēts 2015. gada 2. jūlijā Kabulā. 3.Nolīguma 59. pants paredz nolīguma provizorisku piemērošanu pirms tā stāšanās spēkā. 4.Nolīgums tāpēc būtu jāparaksta ES vārdā un daļēji jāpiemēro provizoriski, kamēr tiek pabeigtas procedūras tā noslēgšanai, IR PIEŅĒMUSI ŠO LĒMUMU. 1. pants

Ar šo Savienības vārdā tiek apstiprināta Sadarbības nolīguma par partnerību un attīstību parakstīšana starp Eiropas Savienību un tās dalībvalstīm, no vienas puses, un Afganistānas Islāma Republiku, no otras puses, ņemot vērā minētā nolīguma noslēgšanu. Nolīguma teksts ir pievienots šim lēmumam. 2. pants 1.Saskaņā ar nolīguma 59. pantu un ņemot vērā tajā noteiktos paziņojumus, līdz tā spēkā stāšanās dienai starp Savienību un Afganistānas Islāma Republiku provizoriski, bet tikai tiktāl, ciktāl tas attiecas uz jautājumiem, kas ir Savienības kompetencē, tostarp jautājumiem, kas ir Savienības kompetencē, lai noteiktu un īstenotu kopēju ārpolitiku un drošības politiku, tiek piemērotas šādas nolīguma daļas: –2. pants “Vispārīgie principi”; –3. pants “Politiskais dialogs”; –4. pants “Cilvēktiesības”; –5. pants “Dzimumu līdztiesība”; –III sadaļa “Attīstības sadarbība”; –IV sadaļa “Sadarbība tirdzniecības un ieguldījumu jautājumos”; –28. pants “Sadarbība migrācijas jomā”; –VII sadaļa “Reģionālā sadarbība”; –VIII sadaļa “Institucionālā struktūra”, ciktāl minētās sadaļas noteikumi aprobežojas ar nolīguma provizoriskas piemērošanas nodrošināšanu; –IX sadaļa “Nobeiguma noteikumi”, ciktāl minētās sadaļas noteikumi aprobežojas ar nolīguma provizoriskas piemērošanas nodrošināšanu. 2.Dienu, no kuras nolīguma daļas piemēro provizoriski, Padomes Ģenerālsekretariāts publicē Eiropas Savienības Oficiālajā Vēstnesī. 3. pants Padomes Ģenerālsekretariāts sagatavo pilnvaru instrumentu parakstīt nolīgumu, ņemot vērā tā noslēgšanu, personai(-ām), ko norādījuši nolīguma sarunu vadītāji. 4. pants Šis lēmums stājas spēkā nākamajā dienā pēc tā pieņemšanas. Briselē,